Rekenmeester in sop oor beweerde bedrog, diefstal(Foto: Unsplash) ’n Rekenmeester van Gqeberha in die Oos-Kaap word nou deur nog klagte van diefstal en bedrog in die gesig gestaar ná bewerings dat hy nog ’n kliënt, Sunridge SuperSpar, bedrieg en besteel het. Dié beweerde bedrog beloop glo meer as R40 miljoen. Jonathan Simon Blow (51) het verlede week ook nuusopskrifte gehaal na bewerings dat hy Dispatch SuperSpar ook met dieselfde modus operandi ingeloop het. Hy is tans in aanhouding nadat hy vroeër in verband met dié bewerings in hegtenis geneem en aangekla is. Herold Live berig dat hy in die eerste geval van R11 miljoen se bedrog beskuldig word, wat die algehele bedrag op meer as R50 miljoen te staan bring. Die jongste klagte teen Blow is Vrydag aanhangig gemaak. Volgens kapt. Yolisa Mgolodela, woordvoerder vir die Valke, was Blow vir die tydperk tussen 3 Julie 2020 en 19 September 2022 as rekenpligtige beampte vir Sunridge SuperSpar aangestel. Hy het gevolglik volle toegang- en administratiewe regte tot die onderneming se handelsbankrekeninge gehad. “Benewens die bedrae waarvoor hy SuperSpar gefaktureer het, het hy na bewering kontant ten bedrae van meer as R40 miljoen onregmatig na sy bankrekening oorgeplaas. Dit is uit ondersoeke deur die Valke in Gqeberha bevestig.” Blow het op 24 Maart vanjaar, dieselfde dag van sy inhegtenisneming, in die hof verskyn en die saak is tot 3 April vir ŉ formele borgtogaansoek uitgestel.